Kampung Berdang

Kampung Berdang ialah sebuah kampung yang terletak dalam Jajahan Jeli, Kelantan, Malaysia. Kampung ini dikenali sebagai salah satu kampung yang strategik kerana kedudukannya yang hampir dengan bandar Jeli serta menjadi laluan utama ke beberapa kawasan pedalaman di Kelantan.

 Lokasi dan geografi 
Kampung Berdang terletak kira-kira 2 kilometer dari bandar Jeli. Kampung ini berjiran dengan Kampung Belahat dan Kampung Pasir Dusun, yang suatu ketika dahulu berkongsi penghulu mukim yang sama. Kedudukannya yang berhampiran pusat bandar menjadikan Kampung Berdang antara kampung terdekat dengan Bandar Jeli.

Selain itu, Kampung Berdang merupakan laluan utama ke beberapa kawasan penting termasuk Kuala Balah, Jelawang, Dabong serta laluan ke Kuala Lumpur, menjadikannya kampung yang mempunyai kepentingan dari segi perhubungan darat.

 Sejarah 
Nama Kampung Berdang pernah mendapat perhatian umum susulan satu siri kejadian serangan harimau belang di sekitar kawasan Jeli pada awal tahun 2000-an. Seekor harimau belang jantan yang kemudiannya dikenali sebagai Scarface telah ditangkap di kawasan Felcra Berdang, Jeli, Kelantan.

Harimau tersebut dikaitkan dengan beberapa kes serangan maut terhadap manusia di sekitar kawasan Jeli sebelum ia berjaya ditangkap dan dipindahkan ke Zoo Melaka pada tahun 2002, sebelum akhirnya ditempatkan di Pusat Menyelamat Hidupan Liar Kebangsaan (NWRC), Sungkai, Perak. Harimau tersebut mati pada tahun 2019 akibat sakit tua pada usia 21 tahun.

 Kemudahan 
Antara kemudahan utama di Kampung Berdang ialah Masjid Berdang, yang berfungsi sebagai pusat ibadah dan aktiviti kemasyarakatan penduduk setempat. Masjid ini juga mempunyai sebuah taman permainan di dalam kawasannya, yang digunakan oleh kanak-kanak penduduk kampung.

 Komuniti dan aktiviti kemasyarakatan 
Kampung Berdang aktif dengan pelbagai aktiviti kemasyarakatan yang dianjurkan oleh Kawasan Rukun Tetangga (KRT) Kampung Berdang. KRT Kampung Berdang kerap menganjurkan program gotong-royong dan aktiviti sosial bagi mengeratkan hubungan penduduk kampung.

Antara aktiviti yang pernah dijalankan ialah gotong-royong mencuci kubur yang dianjurkan pada Februari 2025. Aktiviti-aktiviti lain turut dikongsi secara berkala melalui laman Facebook rasmi KRT Kampung Berdang.

Rujukan

Pautan luar 
 Lokasi Kampung Berdang di Peta Google

Kategori:Kampung di Jajahan Jeli